Mehmed Baždarević

Mehmed Baždarević (rođen 28. septembra 1960. u Višegradu, Bosna i Hercegovina) jeste bosanskohercegovački nogometni trener, te bivši nogometaš.

Igračka karijera
Klupska karijera
Nogometnu karijeru Mehmed Baždarević počeo je u FK Željezničaru gdje je za devet godina odigrao više od 300 utakmica. Dok je igrao za FK Željezničar dva puta bio je izabran za najboljeg igrača Jugoslavije, te je sa FK Željezničarom 1985. igrao u polufinalu Kupa UEFA. U ljeto 1987. prelazi u francuski Sochaux, gdje 1989. biva izabran za najboljeg stranog igrača Francuske 1. lige. U Sochauxu ostaje do 1996, nakon čega sezonu 1996/97. provodi u Nimesu. Karijeru završava 1998. u švicarskom Étoile Carouge.

Reprezentacija
Jugoslavija
Igrao je za Jugoslavensku U-18, U-21, olimpijsku U-23, te Jugoslavensku A reprezentaciju. Bio je kapiten U-21 reprezentacije Jugoslavije koja je 1978. osvojila Evropsko prvenstvo do 21 godinu. Za A reprezentaciju debitovao je 1983, te ubilježio 54 nastupa uz 4 postignuta gola. Ostaće upamćen po tome što je na kvalifikacionoj utakmici za Svjetsko prvenstvo 1990. u Sarajevu protiv reprezentacije Norveške pljunuo turskog sudiju Yusufa Namoglua, zbog čega je dobio direktan crveni karton, te je bio suspendovan sa Svjetskog prvenstva 1990.

Bosna i Hercegovina
Bio je prvi kapiten reprezentacije Bosne i Hercegovine za koju je odigrao dvije zvanične utakmice.

Trenerska karijera
Nakon završetka igračke karijere bio je pomoćni trener FC Sochauxa, te trener rezervnog tima. Nakon toga, 2003. postaje trener francuskog kluba Istres, koji se tada takmičio u 2. ligi. U sezoni 2003/04. sa klubom ulazi u Francusku 1. ligu i tako ostvaruje najveći uspjeh u historiji kluba. Iste godine biva izabran za najboljeg trenera Francuske 2. lige. U julu 2005. odlazi u Tunis, te preuzima Étoile du Sahel sa kojim iste godine igra u finalu Afričke Lige prvaka. Otkaz u Étoile du Sahel dobija 12. april 2006. nanakon domaćeg poraza od 0-1, što ih je u konačnici koštalo osvajanja Tuniške lige. Iste odlazi u Katar gdje preuzima Al-Wakrah. Nakon jedne godine provedene u Kataru, vraća se u Francusku, gdje u decembru 2007. preuzima Grenoble Foot 38. Naime japanski vlasnici Grenoblea izabrali su Baždarevića po prepuoruci Ivice Osima koji ih je poznavao za vrijeme svog angažmana u Japanu. U sezoni 2007/08. sa Grenobleom ostvaruje uspjeh te ulazi u Francusku 1. ligu. Nakon nepune tri godine provedene u Grenobleu, u septembru 2010. daje ostavku. U junu 2011. preuzima Sochaux.

13. decembra 2014. Mehmed Baždarević postao je selektor Bosne i Hercegovine.Izvršni odbor N/F SBiH odlučio: Mehmed Baždarević novi selektor BiH!, oslobodjenje.ba; pristupljeno: 13. 12. 2014. Osvaja prijateljski Kirin kup u Japanu nakon pobjede nad tom selekcijom u finalu 2016. godine.Kirin Cup soccer2016 na jfa.jp 2017. godine, napušta nacionalni tim nakon isteka ugovora.Baždarević: Imao sam plan sa BiH, igrači su tražili da ostanem na sportsport.ba, 5. decembar 2017.

U junu 2018. godine, postaje novi trener Francuskog drugoligša Parisa FC.

Uspjesi, nagrade i priznanja
Kao igrač
1978 - Vice-prvak Juniorskog Evropskog prvenstva sa Jugoslavijom 
1979 - Prvak Juniorskog Evropskog prvenstva sa Jugoslavijom 
1984 - Bronzana medalja na Ljetnim olimpijskim igrama sa reprezentacijom Jugoslavije
1985 - Vice-prvak Jugoslavije sa FK Željezničarom
1985 - Izabran u UEFA Dream Team 
1985, 1986 - Najbolji igrač Jugoslavije
1989 - Najbolji strani igrač Francuske 1. lige

Kao trener
2003/04 - ušao iz 2. u 1. Francusku ligu sa FC Istres
2004 - Najbolji trener Francuske 2. lige
2005 - Vice-prvak Afričke Lige prvaka sa Étoile du Sahel
2007/08 - ušao iz 2. u 1. Francusku ligu sa Grenoble Foot 38
2016 - osvojio Kirin kup u Japanu 2016. sa Bosnom i Hercegovinom

Reference

Vanjski linkovi

Mehmed Baždarević na transfermarkt.co.uk

Mehmed Baždarević na reprezentacija.rs 

Kategorija:Rođeni 1960.
Kategorija:Biografije, Višegrad
Kategorija:Bosanskohercegovački nogometni treneri
Kategorija:Bosanskohercegovački nogometaši
Kategorija:Jugoslavenski nogometaši
Kategorija:Jugoslavenski olimpijci
Kategorija:Nogometaši Željezničara
Kategorija:Nogometaši Sochaux-Montbéliarda
Kategorija:Nogometaši Nîmes Olympiqua
Kategorija:Nogometaši Étoile Carouge
Kategorija:Igrači na Evropskom prvenstvu u nogometu 1984.
Kategorija:Učesnici Ljetnih olimpijskih igara 1984.
Kategorija:Selektori nogometne reprezentacije Bosne i Hercegovine
Kategorija:Živi ljudi
Kategorija:Bosanskohercegovački sportisti 20. vijeka
Kategorija:Jugoslavenski nogometni reprezentativci
Kategorija:Osvajači bronzane medalje na Olimpijskim igrama (Jugoslavija)
Kategorija:Osvajači medalja na Olimpijskim igrama za Jugoslaviju
Kategorija:Nogometaši na Olimpijskim igrama 1984.